SA verbruikers ook teen Karatbars gewaarsku | Netwerk24
Deur Nellie Brand-Jonker 13 November 2019 05:51
’n Advertensie vir die Karatbars-konferensie wat in Junie in Kaapstad gehou is.
Die FSCA het die publiek in ’n verklaring gewaarsku om nie met Karatbars sake te doen nie.
Karatbars International GmbH is nie gemagtig om finansiële advies te verskaf of finansiële tussengangerdienste in Suid-Afrika aan te bied nie.
Die maatskappy, wat aan die begin goud in bekostigbare volumes aan mense verkoop het, het daarna ’n digitale geldeenheid genaamd KaratGold Coin (KBC) bekend gestel wat volgens hulle aan die waarde van goud gekoppel is.
Die konferensie is in Junie in Kaapstad aangebied. In ’n video van die konferensie, wat Netwerk24 gesien, het Harald Seiz (56), stigter van die maatskappy, erken mense dink dit is ’n piramideskema weens die wyse waarop dit bedryf word. Sy sakemodel werk so dat geaffilieerde lede kommissie betaal word om nuwe lede te werf.
Seiz het aan die gehoor “opleiding gegee” oor hoe om te reageer as iemand sê dit is ’n piramideskema. “As jou klant ’n vraag het, vra ’n vraag aan hom en dan gee hy jou ’n antwoord. Dis die regte manier om dit te beantwoord; met ’n vraag. Niemand gaan jou aanhou en aanhou en aanhou vrae vra nie . . .”
“Daar is mense rondom ons wat hulle nie by ons gaan aansluit nie. Geen probleem nie.”
Volgens Seiz het Karatbars al twee jaar gelede die eerste keer met mense in Kaapstad vergader.
Daar is volgens hom sowat 2 500 gaste op die eerste dag en nog 3 500 op die tweede dag van die konferensie in Junie verwag.
Seiz se boodskap op die konferensie het gehandel oor hoe “waardeloos papiergeld is” en hoe belangrik dit is om “goud in jou sak te hê”.
“Dit maak nie saak wat in die toekoms met Europa en die dollar en al die geldeenhede gebeur nie, as jy goud in jou sak het, is jy gered.”
’n Bemarkingsvideo oor hom wys hoe hy in Stuttgart, Duitsland, in armoede grootgeword het. Die maatskappy wat hy begin het, se doel was dat “elke mens op aarde goud kan besit”.
Netwerk24 kon nie die kontakbesonderhede van Karatbars se mediawoordvoerder kry nie. Daar is ook nie Dinsdag reageer op ’n versoek op Karatbars se Facebook-blad om kommentaar oor die FCSA se waarskuwing nie.
Die webwerf Coindesk, wat oor kriptogeld en blokkettingtegnologie berig, het begin Oktober berig Florida in Amerika se finansiële owerheid ondersoek Karatbars. Die ondersoek daar volg nadat die Karatbank-muntstuk bemark is wat glo aan ’n kriptogeldbank in Miami verbind is.
Harald Seiz, stigter van Karatbars International, op ’n foto wat op die maatskappy se Facebook-blad verskyn.Foto: Facebook
Die owerhede in Florida het gesê Karatbars is nie as ’n bank in die staat gelisensieer nie.
Themerkle.com, wat berig oor kriptogeld en digitale tegnologie, het in Oktober met Seiz gepraat ná die Coindesk-berig.
Seiz het dit beskryf as die “jongste in ’n reeks pogings om Karatbars se reputasie skade aan te doen”.
Hy beweer dit is moontlik ’n voormalige sakevennoot of mededinger wat ’n vendetta teen die maatskappy voer.
“Die aantygings is heeltemal ongegrond . . .”
Cryptodaily.co.uk het berig Karatbars se digitale geldeenheid, KaratGold Coin (KBC), het in Julie verlede jaar begin verhandel en is op ’n paar van die beurse vir dié geldeenhede verhandelbaar.
In Julie vanjaar kon beleggers glo hul KBC-kriptomunte vir ware goud verruil teen 100 munte vir 1 gram goud. Volgens die webwerf was 100 KBC toe $2 werd en 1 gram goud $48.
Dié Karatbars Gold Independence Day, wat in Las Vegas gehou is, was egter glo ’n algehele mislukking en niemand kon hul munte vir goud verruil nie.
Die kriptogeldeenheid se prys het daarna skerp geval.
Die Duitse finansiële owerheid, BaFin, het op 21 Oktober ’n bevel teen die Karatbit Foundation uitgereik om die bedrywighede van sy kriptogeld-onderneming, Karatbit, in Duitsland te staak. Karatbit het KaratGold Coin uitgereik.
Die Bank van Namibië het dié maatskappy vroeër vanjaar as ’n piramideskema verklaar nadat sy ondersoek na sy sakemodel gevind het dit is nie volhoubaar sonder die “voortdurende werwing van nuwe deelnemers nie”.
Die nuwe deelnemers betaal aansluitingsgelde en die persoon wat hulle bekend stel, verdien kommissie.
Nederland se finansiëlemarktereguleerder (AFM) het verbruikers in 2014 teen Karatbars gewaarsku nadat die owerhede in Kanada dieselfde gedoen het en toe met regstappe teen die maatskappy begin het.
In 2016 het die hof in Kanada beveel dat die bedrywighede en bemarking van Karatbars in dié land verbied word. Die maatskappy is ook beboet.
Meer oor: Karatbars | Kriptogeld